இறைவனை வழிபடும் ஸ்லோகம் ‘போற்றி... போற்றி...’ என்று தமிழில்தான் இருக்க வேண்டும் என்று, இறைவனை நம்பாதவர்கள்கூட மல்லுக்கட்டிக் கொண்டிருக்கிறார்கள். தமிழுக்கு நான் எதிரி அல்ல! என் தாய்மொழி தமிழ்தான். எனக்கு, என் தாய்க்கு, தந்தைக்கு, என் மனைவிக்கு, என் மாமியாருக்கு, என் குழந்தைகளுக்கு, என் தாத்தாவுக்கு, பாட்டிக்கு என எல்லோருக்குமே தமிழ்மொழிதான் தாய்மொழி. தமிழைத் தவிர வேறு மொழி தெரியாது. எனக்குக் கூட ஆங்கிலம் எழுதப் படிக்கத் தெரியுமே தவிர, சரளமாகப் பேசத் தெரியாது. இதில் இந்திக்கும், சம்ஸ்கிருதத்துக்கும் எங்கே போக? என் குழந்தைகளுக்கு தமிழ், ஆங்கிலம் தவிர இன்னொரு மொழி தெரிந்திருக்கட்டுமே என்று இந்திப் பாடத்திலும் சேர்த்திருக்கிறேன். ‘ஸ்டே ஹங்ரி, ஸ்டே ஃபூலிஷ்’ புத்தகத்தைத் தமிழாக்கம் செய்தபோது, அதன் இடையிடையே பல இடங்களில் இந்தி ‘கொட்டேஷன்ஸ்’ வந்து, அர்த்தம் தெரியாமல் நான் விழித்தபோது, அதைத் தமிழாக்கம் செய்து கொடுத்து உதவியது என் மகள்தான்.